Ministru kabineta noteikumu projekts „Kārtība, kādā ministrijas un citas centrālās valsts iestādes iekļauj gadskārtējā valsts budžeta likumprojektā valsts aizdevumu pieprasījumus, un valsts aizdevumu izsniegšanas un apkalpošanas kārtība” sākotnējās ietekmes novērtējuma ziņojums

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Projekta mērķis ieviest jaunu stratēģisko pieeju valsts aizdevumu sniegšanas un apkalpošanas procesa nodrošināšanai, nosakot jaunu riska procentu likmes piemērošanas un aprēķināšanas un nodrošinājuma pietiekamības noteikšanas kārtību valsts aizdevumu izsniegšanas procesā, kā arī samazināt administratīvo slogu pašvaldību kapitālsabiedrībām, ja valsts aizdevuma nodrošinājums ir pašvaldības vai vairāku pašvaldību sniegts galvojums 100 % apmērā no valsts aizdevuma summas.  Projekts stāsies spēkā pēc tā pieņemšanas Ministru kabinetā. |

|  |  |  |
| --- | --- | --- |
|  | | |
| 1. | Pamatojums | Projekts sagatavots pēc Finanšu ministrijas (Valsts kases) iniciatīvas, ņemot vērā 2019.gada 3.aprīļa grozījumus Likumā par budžetu un finanšu vadību (36.panta (5)4 daļa) pamatojoties uz Likuma par budžetu un finanšu vadību 19.2pants un 36. panta ceturto daļu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Pašreizējā situācija valsts aizdevumu plānošanas, izsniegšanas un apkalpošanas jomā vērtējama kā laba, ko apliecina valsts aizdevumu izsniegšanas apjoms, kas 2018. gadā ir palielinājies par 30 % salīdzinot ar 2017. gadu, kā arī valsts aizdevuma saņēmēju kā klientu apmierinātības aptaujas. Tomēr, ņemot vērā jaunākās tendences valsts pārvaldes darba organizācijā un finanšu nozarē, ir nepieciešams uzlabot procesus, kas saistīti ar valsts aizdevumu plānošanu, izsniegšanu un apkalpošanu, t.sk. veicinot Eiropas Savienības fondu līdzekļu apguvi, ņemot vērā, ka lielākā daļa valsts aizdevumu tiek sniegti Eiropas Savienības fondu projektu īstenošanai, samazinot administratīvo slogu valsts aizdevuma saņēmējiem (projektu īstenotājiem) un izvairoties no funkciju dublēšanās.  Šobrīd valsts aizdevumu plānošanas, izsniegšanas un apkalpošanas kārtību reglamentē Ministru kabineta 2015. gada 30. jūnija noteikumi Nr. 363 „Kārtība, kādā ministrijas un citas centrālās valsts iestādes iekļauj gadskārtējā valsts budžeta likumprojektā valsts aizdevumu pieprasījumus, un valsts aizdevumu izsniegšanas un apkalpošanas kārtība” (turpmāk – Noteikumi).  Esošā tiesiskā regulējuma ietvaros ir konstatēts:   1. potenciāli samazināms administratīvais slogs valsts aizdevumu pieprasījumu vidējam termiņam iekļaušanas gadskārtējā valsts budžeta likumprojektā procesā, jo ir noteikts samērā plašs iesniedzamo dokumentu apjoms, kas aizdevuma pretendentam ir jāiesniedz nozares ministrijā; 2. lieks administratīvais slogs – valsts un pašvaldību funkciju dublēšanās pašvaldību kapitālsabiedrību vērtēšanā, ja kā saistību izpildes nodrošinājums ir sniegts pašvaldības galvojums. Pašvaldības kapitālsabiedrības finansiālo stāvokli un spēju atmaksāt valsts aizdevumu sākotnēji izvērtē pašvaldības dome, pieņemot lēmumu sniegt galvojumu par pašvaldības kapitālsabiedrības saistībām, tā kā tas uzliek saistības pašvaldības budžeta līdzekļiem, savukārt, iesniedzot dokumentus valsts aizdevuma saņemšanai, Valsts kase tos vērtē atkārtoti. Līdz ar to, lai novērstu funkciju dublēšanos, nemazinot izsniegtā valsts aizdevuma atmaksas risku, kā nodrošinājums turpmāk tiks sniegts pašvaldības galvojums 100% apmērā no valsts aizdevuma apmēra. 3. riska procentu likmes piemērošanas būtība ir mazināt valsts budžeta iespējamo zaudējumu apmēru gadījumā, ja aizņēmējs nespēj pilnībā segt ar valsts aizdevumu uzņemtās saistības. Šobrīd esošā riska procentu likmju piemērošanas kārtība nosaka, ka riska procentu likme ir piemērojama arī aizņēmējiem, kuri ir pieklasificēti vispārējās valdības sektoram S13, no kā izriet, ka, plānojot valsts budžeta dotācijas apmēru konkrētajam valsts aizdevuma ņēmējam, ir jāieplāno izdevumi piemērotās riska procentu likmes apmērā, kuri pēc tam, veicot riska procentu likmes samaksu, tiek atgriezti valsts budžeta ieņēmumos. 4. ka finanšu ministram ir tiesības atteikt valsts aizdevuma piešķiršanu gadījumā, ja netiek sniegts pietiekams valsts aizdevuma nodrošinājums, taču Noteikumos nav noteikts, kādā apmērā ir jābūt nodrošinājumam, lai to varētu uzskatīt par pietiekamu. 5. aizdevuma pretendentu iesniegtie biznesa plāni bieži ir nepilnīgi, neatspoguļo esošo situāciju un aizdevējs nevar pārliecināties par projekta dzīvotspēju. Problēmas visbiežāk ir saistītas ar tirgus un biznesa risku analīzi, kā rezultātā nereti pat vairākas reizes aizdevuma pretendentiem tiek lūgts iesniegt papildus informāciju vai precizēt iesniegtos dokumentus. 6. ka nepieciešams pārskatīt aizdevuma likmju maiņas nosacījumus, ņemot vērā, ka jebkura aizdevuma pārfinansēšana (uz lētākiem finanšu resursiem) var radīt papildus izmaksas valsts budžetam, jo valsts aizdevumu resursu cena ir cieši saistīta ar valsts parāda izmaksām. 7. līdzšinējā pieredze rāda, ka aizņēmēji kā nodrošinājumu pamatā sniedz aktīvus, kas nepieciešami aizņēmēju funkciju nodrošināšanai. Līdz ar to ķīlu realizācija saistību izpildes nodrošināšanai ir neracionāla no kopējām valsts interesēm gadījumos, kad aizņēmējs ieķīlā savus darbības nodrošināšanai nepieciešamos aktīvus. Ņemot vērā minēto, turpmāk valsts aizdevumu sniegšanas procesā nodrošinājuma sniegšana iepriekš minētajos gadījumos nekādā mērā nebūtu saistāma ar iespējamu ķīlas realizāciju un saistību segšanu. Tomēr nodrošinājuma nosacījums aizdevumu izsniegšanas procesā būtu saglabājams ar mērķi nodrošināt aizņēmēja atbildīgas finanšu prakses ievērošanu – rezervējot aktīvu daļu par saņemto valsts aizdevumu un tādā veidā ierobežojot papildu aizdevuma saņemšanas iespējas un pārlieku saistību uzņemšanos.   Līdz ar to, lai mazinātu risku, kas saistīts ar valsts aizdevuma nodrošinājumu un tā pietiekamību, kredītspējas novērtējumu, ņemot vērā piedāvātā nodrošinājuma vērtību, un riska likmes piemērošanas maiņu, ir izstrādāts jauns Ministru kabineta noteikumu projekts (turpmāk – Noteikumu projekts), kas satur gan virkni jauninājumu, gan arī niansētāku un detalizētāku tiesisko regulējumu valsts aizdevumu jomā.  Noteikumu projektā I nodaļa papildināta ar terminu skaidrojošo sadaļu.  Šo noteikumu kontekstā termins “aizdevuma pretendents” attiecas uz to subjektu loku, kuri informāciju par plānotā valsts aizdevuma pieprasījumu vidējam termiņam iekļaušanu gadskārtējā valsts budžeta likumprojektā sniedz nozares ministrijā, savukārt nozares ministrija šīs prognozes iesniedz Finanšu ministrijā, kas to ņem vērā, nosakot gadskārtējā valsts budžeta likuma projektā paredzamo maksimālo valsts aizdevumu kopējā palielinājuma limitu. Citos gadījumos valsts aizdevumu kopējā palielinājuma limitu iekļaušanai gadskārtējā valsts budžeta likuma projektā nosaka Finanšu ministrija.  Savukārt termins “aizņēmējs” attiecas uz to subjektu loku, ar kuru jau ir noslēgts aizdevuma līgums.  Vispārējā kārtībā lēmumu par pašvaldības tiesībām piesaistīt finanšu resursus aizņēmuma veidā vai sniegt galvojumu pieņem “Pašvaldību aizņēmumu un galvojumu kontroles un pārraudzības padome”, kura izveidota saskaņā ar Ministru kabineta 2008.gada 25.marta noteikumiem Nr.196 „Noteikumi par pašvaldību aizņēmumiem un galvojumiem", lai pārraudzītu pašvaldību finansiālo darbību jautājumos, kas saistīti ar ņemtajiem aizņēmumiem, sniegtajiem galvojumiem un plānotajiem aizņēmumiem un galvojumiem, kā arī, ja nepieciešams, sniegtu pašvaldībām ieteikumus turpmākajai finansiālajai darbībai.  Noteikumu projektā ar terminu “Valsts atbalsta programma” šobrīd tiek identificēta jebkura akciju sabiedrības “Attīstības finanšu institūcija Altum” īstenotā valsts atbalsta programma, kurai tiek izsniegts valsts aizdevums un kura atbilsts EK lēmumam lietā SA.36904.  Savukārt, lai atbalsta programma, t.sk. valsts atbalsta programma, atbilstu Eiropas Komisijas normatīvo aktu regulējumam valsts atbalsta jomā ir jābūt izstrādātai atbilstoši Padomes regulas (ES) 2015/1589 (2015.gada 13.jūlijs), ar ko nosaka sīki izstrādātus noteikumus Līguma par Eiropas Savienības darbību 108.panta piemērošanai (kodificētā redakcija) 1.panta d) apakšpunktam.  Noteikumu projekta II nodaļā aktualizēts nozares ministrijā iesniedzamo dokumentu apjoms un kārtība, ļaujot vērtējamo dokumentu klāstu noteikt katrai nozares ministrijai. Informāciju par pašvaldību kapitālsabiedrību plānotajiem aizņēmumiem līdz šim nav sniegusi neviena no nozares ministrijām, un arī jaunā tiesību norma neparedz šādu pienākumu, jo valsts aizdevumu limits pašvaldību kapitālsabiedrībām tiek plānots, pamatojoties uz gadskārtējā valsts budžetu likumā paredzēto pašvaldību galvojumu apmēru, pieņemot, ka visas pašvaldību kapitālsabiedrības aizņēmumus ņems no valsts budžeta resursiem.  Noteikumu projekta III nodaļā – vispārējie valsts aizdevuma izsniegšanas nosacījumi – saglabāta esošā kārtība.  Noteikumu projekta IV nodaļā – valsts aizdevuma izsniegšana pašvaldībām – saglabāta šobrīd spēkā esošā kārtība, vienlaikus precizējot, ka gadījumā, ja pašvaldība pieteiksies valsts aizdevuma saņemšanai komercdarbības atbalsta projekta īstenošanai, tiks piemērots attiecīgs komercdarbības atbalsta regulējums atbilstoši aizdevuma mērķim.  Noteikumu projekta V nodaļā – valsts aizdevuma izsniegšana valsts speciālā budžeta izpildītājam – efektivizēts valsts aizdevumu izsniegšanas process speciālajam budžetam. Atbilstoši Likuma par budžetu un finanšu vadību 36. panta pirmā daļas nosacījumiem katru gadu finanšu ministrs apstiprina valsts aizdevumu un aizdevumu atmaksu sarakstu, atbilstoši kuram tiktu izsniegts valsts aizdevums arī speciālajam budžetam, savukārt ilgtermiņa aizdevums tiek izsniegts, ja tas ir paredzēts gadskārtējā valsts budžeta likumā. Tādējādi gan nozares ministrija, gan Finanšu ministrija ir vērtējusi valsts aizdevuma pamatotību speciālā budžeta funkciju nodrošināšanai un atsevišķa Valsts kases atzinuma sagatavošana nav nepieciešama.  Noteikumu projekta VI nodaļā –  valsts aizdevuma izsniegšana pašvaldību kapitālsabiedrībām – aktualizēta kārtība un samazināts iesniedzamo dokumentu klāts valsts aizdevuma saņemšanai, novēršot divu līmeņu (valsts un pašvaldības) funkciju dublēšanos vērtējot gan aizņēmēju, gan īstenojamā projekta lietderību un nozīmību reģiona attīstībā, kā arī mazinot administratīvo slogu.  Atbilstoši normatīvajiem aktiem pašvaldībai pirms galvojuma sniegšanas par pašvaldības kapitālsabiedrības saistībām ir jāizvērtē tās finansiālā stabilitāte un projekta lietderība. Līdz ar to valsts aizdevuma sniegšanas gadījumā nav lietderīgi atkārtoti vērtēt pašvaldību kapitālsabiedrības finansiālo stabilitāti, turklāt vēl ja pašvaldība galvo par kapitālsabiedrības saistībām. Tādējādi izmaiņas ļaus operatīvāk izvērtēt valsts aizdevuma piešķiršanas iespējas, un īsākā termiņā nodrošināt finanšu līdzekļu pieejamību valsts aizdevuma veidā projektu īstenošanai.  Ņemot vērā, ka valsts aizdevuma nodrošinājums mēdz būt nelikvīds un pastāv risks par tā faktiskās realizācijas iespējām, turpmāk kā valsts aizdevuma nodrošinājums pašvaldību kapitālsabiedrībām tiks piemērots tikai un vienīgi pašvaldības galvojums 100% apmērā no valsts aizdevuma summas, kas attiecīgi ļauj izvairīties no riskantu valsts aizdevumu izsniegšanas un valsts aizdevumu kredītportfelī turpmāk tiktu iekļautas tikai saistības ar atmaksas iespējamību 100%. Turklāt šādā veidā tiktu veicināta pašvaldības atbildības uzņemšanās par kapitālsabiedrības finansiālo stabilitāti.  Noteikumu projekta VII nodaļā –  valsts aizdevuma izsniegšana valsts kapitālsabiedrībām, ostu pārvaldēm un zinātniskajām institūcijām – aktualizēta kārtība un iesniedzamie dokumenti valsts kapitālsabiedrībām, ostu pārvaldēm, zinātniskajām institūcijām valsts aizdevuma saņemšanai:   * projektā norādīta detalizētāka aizdevuma pretendenta iesniedzamā informācija par biznesa plānā ietveramās informācijas saturu, lai varētu iegūt precīzāku informāciju par atsevišķām biznesa riska vērtēšanas sadaļām; * esošais regulējums Noteikumos nosaka, ka finanšu ministram ir tiesības atteikt valsts aizdevuma piešķiršanu gadījumā, ja netiek sniegts pietiekams valsts aizdevuma nodrošinājums, taču Noteikumos nav noteikts, kādā apmērā ir jābūt nodrošinājumam, lai to varētu uzskatīt par pietiekamu. Projektā ir iekļauta nodrošinājuma pietiekamības noteikšanas kārtība valsts aizdevumu izsniegšanas procesā, tādējādi tiek nodrošināta piemērojamās tiesību normas noteiktība un skaidrība; * ir noteikti atviegloti nosacījumi gadījumā, kad kā ķīlu aizdevuma pretendents piedāvā aktīvu kopumu (visu, kas ir tā īpašumā un ko tas ir tiesīgs ieķīlāt).   Noteikumu projekta VIII nodaļā – valsts aizdevuma procentu, valsts aizdevuma riska procentu likmes un apkalpošanas maksas noteikšanas un maiņas kārtība – precizēts ierobežojums valsts aizdevuma likmes maiņas intervālam – aizdevuma likme turpmāk varēs tikt mainīta tikai vienu reizi piecos gados līguma darbības laikā, ņemot vērā, ka jebkura aizdevuma pārfinansēšana (uz lētākiem finanšu resursiem) var radīt papildus izmaksas valsts budžetam, ņemot vērā, ka valsts aizdevumu resursu cena ir cieši saistīta ar valsts parāda izmaksām. Tas veicinās arī atbildīgāku lēmumu pieņemšanu aizdevuma procentu likmes izvēles brīdī.  Noteikumu projektā noteikti gadījumi un valsts aizdevuma saņēmēju loks, kam netiek piemērota riska procentu likme. Šobrīd esošā riska procentu likmju piemērošanas kārtība nosaka, ka riska procentu likme ir piemērojama arī aizņēmējiem, kuri ir klasificēti vispārējās valdības sektorā S13. Noteikumu projektā paredzētais nosacījums, ka riska procentu likmi nepiemēro aizņēmējiem, kuri ir klasificēti vispārējās valdības sektorā, pamatojams ar to, ka gadījumos, kad valsts aizdevuma saņēmēja saistības tiek segtas, saņemot valsts budžeta dotāciju, finanšu līdzekļi tiek novirzīti no valsts budžeta un tad saņemti atpakaļ. Riska likmes nepiemērošana vispārējā valdības sektorā klasificētajiem uzņēmumiem samazinātu dotācijas apmēru, kas tiktu paredzēta valsts aizdevuma atmaksai. Tāpat jāņem vērā arī valsts aizdevumu sniegšanas mērķis – finansējuma nodrošināšana valstiski svarīgu investīciju projektu īstenošanai, valsts un pašvaldību funkciju nodrošināšanai. Riska likmes nepiemērošana samazinātu aizdevumu apkalpošanas izmaksas projektiem, kas veicina valsts un pašvaldību interešu nodrošināšanu un funkciju veikšanu.  Noteikumu projekta IX nodaļā – valsts aizdevumu apkalpošana – saglabāta līdzšinējā atskaišu sniegšanas un administrēšanas kārtība.  Lai nodrošinātu tiesību normu noteiktību to  piemērošanā līdz spēkā stājas Likuma par budžetu un finanšu vadību 36. panta 5.4 daļas 3. punkta nosacījumi, to attiecināšanu uz konkrētiem gadījumiem  noteikumu projekts ir papildināts ar 48. un  87. punktu. |
| 3. | Projekta izstrādē iesaistītās institūcijas un publiskas personas kapitālsabiedrības | Valsts kase |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Nozaru ministrijas, valsts aizdevumu saņēmēji. |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projekts būtiski samazina daļai aizdevuma pretendentu administratīvo slogu (laika izteiksmē), jo paātrinās jautājuma izskatīšanas gaitu, nekavējot investīciju projektu īstenošanu un operatīvāk nodrošinot valsts aizdevuma līdzekļu pieejamību. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |  |  |
| --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | |
| 1. | Saistības pret Eiropas Savienību | Projekts šo jomu neskar. |
| 2. | Citas starptautiskās saistības | Projekts šo jomu neskar. |
| 3. | Cita informācija | Eiropas Komisijas paziņojuma "Par atsauces likmes un diskonta likmes noteikšanas metodes pārskatīšanu" (publicēts Eiropas Savienības Oficiālajā Vēstnesī 2008. gada 19. janvārī C 014) (turpmāk – EK paziņojums) prasību izpilde tiks nodrošināta ar projekta 58., 70., 71.punktā un 3. pielikumā ietvertajām prasībām.  Projekta 2.7. un 2.8. apakšpunktos nostādnes ir noteiktas stingrākas nekā Eiropas Komisijas paziņojumā "Par atsauces likmes un diskonta likmes noteikšanas metodes pārskatīšanu" (publicēts Eiropas Savienības Oficiālajā Vēstnesī 2008. gada 19. janvārī C 014) noteiktās, taču, attiecībā uz komercdarbības atbalsta projekta īstenošanu, minēto apakšpunktu nostādnes ir attiecināmas tikai uz nodrošinājuma pietiekamības izvērtēšanu pie aizdevuma izsniegšanas un riska procentu likmes noteikšanai nodrošinājuma pietiekamība tiks vērtēta atbilstoši Eiropas Komisijas paziņojumā "Par atsauces likmes un diskonta likmes noteikšanas metodes pārskatīšanu" (publicēts Eiropas Savienības Oficiālajā Vēstnesī 2008. gada 19. janvārī C 014) noteiktajam.  Pamatnostādnēs projektā ietverto prasību izpilde nodrošinās saderīgumu ar iekšējo tirgu saskaņā ar Līguma par Eiropas Savienības darbību 107. panta 3.punktu. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1 . | Plānotās sabiedrības līdzdalības un komunikācijas aktivitātes saistībā ar projektu | Informācija par projekta izstrādi publicēta gan Valsts kases tīmekļvietnē sadaļā “Sabiedrības līdzdalība” – “Tiesību aktu projekti” – “Izstrādes stadijā esošie tiesību aktu projekti”, gan arī Finanšu ministrijas tīmekļvietnē sadaļā “Sabiedrības līdzdalība” – “Tiesību aktu projekti” – “Valsts budžeta politika”. Līdz ar to sabiedrības pārstāvji var līdzdarboties projekta izstrādē, rakstveidā sniedzot viedokļus par projektu. Tāpat sabiedrības pārstāvji varēs sniegt viedokļus par projektu pēc tā izsludināšanas Valsts sekretāru sanāksmē. |
| 2. | Sabiedrības līdzdalība projekta izstrādē | Sabiedrības pārstāvji var līdzdarboties noteikumu projekta izstrādē, rakstveidā sniedzot viedokli par noteikumu projektu, kas 2019. gada 11. februārī publicēts gan Valsts kases tīmekļvietnē sadaļā “Sabiedrības līdzdalība” – “Tiesību aktu projekti” – “Izstrādes stadijā esošie tiesību aktu projekti”, adrese: <https://www.kase.gov.lv/valsts-kase/sabiedribas-lidzdaliba>, gan Finanšu ministrijas tīmekļvietnē sadaļā “Sabiedrības līdzdalība” – “Tiesību aktu projekti” – “Valsts budžeta politika”, adrese: http://fm.gov.lv/lv/sabiedribas\_lidzdaliba/tiesibu\_aktu\_projekti/valsts\_budzeta\_politika/#project539 . |
| 3. | Sabiedrības līdzdalības rezultāti | Sabiedrības pārstāvju iebildumi un priekšlikumi nav saņemti. |
| 4. | Cita informācija | Projekta 3. pielikums izstrādāts atbilstoši Komisijas paziņojumam par atsauces likmes un diskonta likmes noteikšanas metodei (Eiropas Savienības Oficiālais Vēstnesis, 2008. gada 19. janvāris, NR. C 014). |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Finanšu ministrija, Valsts kase. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekta izpilde paredzēta esošo funkciju, cilvēkresursu un finanšu resursu ietvaros.  Jaunas institūcijas netiek veidotas, kā arī netiek paredzēta esošo institūciju likvidācija vai reorganizācija. |
| 3. | Cita informācija | Nav. |

Finanšu ministrs J.Reirs